## Pravilnik o mjerilima i kriterijima, te postupku za ostvarivanje prava na podmirenje troškova javnog operatora iz sredstava državnog proračuna

### NN 112/2007 (31.10.2007.), Pravilnik o mjerilima i kriterijima, te postupku za ostvarivanje prava na podmirenje troškova javnog operatora iz sredstava državnog proračuna

# MINISTARSTVO MORA, TURIZMA, PROMETA I RAZVITKA

**3319**

Na temelju članka 24. stavka 2. Zakona o pošti (»Narodne novi­ne«, br. 172/03.,
15/04 i 92/05), ministar mora, turizma, prometa i razvitka uz suglasnost
ministra financija, donosi

## PRAVILNIK

### O MJERILIMA I KRITERIJIMA TE POSTUPKU ZA OSTVARIVANJE PRAVA NA PODMIRENJE TROŠKOVA JAVNOG OPERATORA IZ SREDSTAVA DRŽAVNOG PRORAČUNA

OPĆE ODREDBE

Članak 1.

Ovim se Pravilnikom propisuju mjerila i kriteriji, te postupak za ostvarivanje
prava HP — Hrvatska pošta d.d. (u daljnjem tekstu: javni operator) na podmirenje
troškova iz sredstava državnog proračuna Republike Hrvatske.

KRITERIJI ZA OSTVARIVANJE PRAVA

Članak 2.

(1) Javni operator ima pravo na podmirenje troškova iz sredstava državnog
proračuna Republike Hrvatske u slučaju da je gubitak na kraju poslovne godine
utvrđen u skladu s mjerilima propisanim ovim Pravilnikom, i da se gubitak na
rezerviranim i univerzalnim poštanskim uslugama nije mogao podmiriti iz dobiti
javnog operatera.

Članak 3.

(1) Gubitak na rezerviranim i univerzalnim poštanskim uslugama koji se podmiruje
iz sredstava državnog proračuna Republike Hrvatske utvrđuje se na način da se
gubitak na rezerviranim i univerzalnim poštanskim uslugama poslovne godine
umanji za dobit ostvaren na neuniverzalnim poštanskim i kurirskim uslugama, te
ostalim poslovnim aktivnostima javnog operatora.

Članak 4.

(1) Javni operator po isteku poslovne godine izrađuje obračun gubitaka na
rezerviranim i univerzalnim poštanskim uslugama koji se podmiruje iz sredstava
državnog proračuna Republike Hrvatske.
(2) Sastavni dio obračuna iz stavka 1. ovog članka čine odvojeni pregledi
glavnih kategorija prihoda, rashoda te poslovnog rezultata za rezervirane,
univerzalne, neuniverzalne poštanske i kurirske usluge, te ostale poslovne
aktivnosti, i obrazloženje primijenjenih metoda obračuna troškova i iskazanih
prihoda.

MJERILA ZA UTVRĐIVANJE PRAVA

Članak 5.

Rezervirane, univerzalne, neuniverzalne poštanske i kurirske usluge, te ostale
poslovne aktivnosti javnog operatora mjere se i utvrđuju:
1. u odvojenim računovodstvenim evidencijama i
2. primjenom metoda raspoređivanja troškova utvrđenih ovim Pravilnikom.

Članak 6.

(1) Javni operator vodi odvojene računovodstvene evidencije, na temelju kojih
utvrđuje poslovni rezultat, posebno, za svaku od kategorija:
a) rezervirane poštanske usluge,
b) univerzalne poštanske usluge,
c) neuniverzalne poštanske usluge,
d) kurirske usluge
e) ostale poslovne aktivnosti
(2) Unutrašnji obračunski sustavi moraju se temeljiti na dosljed­nom korištenju
načela troškovnog računovodstva koja omogućuju pregled i nadzor prihoda i
rashoda za svaku kategoriju iz stavka 1. ovog članka.

Članak 7.

(1) U okviru računovodstvenog sustava iz članka 6. ovog Pravilnika troškovi se
raspoređuju na sljedeći način:
a) troškovi koji se odnose na određenu poštansku uslugu, ras­poređuju se
neposredno,
b) zajednički troškovi, koje se ne mogu razvrstati neposredno, raspoređuju se na
temelju – njihovih udjela unutar određenih kategorija.
(2) Kod raspoređivanja troškova iz stavka 1. ovoga članka, koristi se metoda
potpuno alociranih troškova i sustav obračuna troškova na temelju aktivnosti.

POSTUPAK ZA OSTVARIVANJE PRAVA

Članak 8.

(1) Zahtjev za ostvarivanje prava na podmirenje troškova prethodne poslovne
godine iz sredstava državnog proračuna, javni operator dostavlja na suglasnost
Ministarstvu mora, turizma, prometa i razvitka i Ministarstvu financija (u
daljnjem tekstu: Ministarstva) najkasnije do 31. svibnja tekuće godine.
(2) Zahtjevu iz stavka 1. ovog članka treba priložiti obračun gubitka na
rezerviranim i univerzalnim poštanskim uslugama iz članka 4. ovog Pravilnika i
financijska izvješća javnog operatora za prethodnu godinu.
(3) Ministarstva mogu od javnog operatora zatražiti dopunu zahtjeva radi
utvrđivanja činjenica potrebnih za davanje suglasnosti iz stavka 1. ovog članka.
(4) Ministarstva će u roku od 30 dana od primitka zahtjeva iz stavka 1. ovoga
članka, a najkasnije do 30. lipnja tekuće godine, dostaviti javnom operatoru
odluku u vezi sa zahtjevom za davanje suglasnosti iz stavka 1. ovoga članka.
(5) Javni operator će u roku od 15 dana od dana primitka odluke o dobivenoj
suglasnosti, a najkasnije do 15. srpnja tekuće godine, usuglašeni zahtjev iz
stavka 1. ovoga članka dostaviti Vijeću za poštanske usluge (u daljnjem tekstu:
Vijeće).
(6) Vijeće može od javnog operatora zatražiti i dodatne informacije i dokaze
radi utvrđivanja opravdanosti zahtjeva.
(7) Vijeće mora u roku od 30 dana od dana primitka usuglašenog zahtjeva iz
stavka 1. ovoga članka, a najkasnije do 15. kolovoza tekuće godine, donijeti
rješenje kojim će utvrditi iznos sredstava iz državnog proračuna Republike
Hrvatske za podmirenje gubitaka na rezerviranim i univerzalnim poštanskim
uslugama koji se nije mogao podmiriti iz dobiti javnog operatora.

PRIJELAZNE I ZAVRŠNE ODREDBE

Članak 9.

Stupanjem na snagu ovog Pravilnika prestaje vrijediti Pravilnik o mjerilima i
kriterijima, te postupku za ostvarivanje prava na pod­mirenje troškova javnog
operatora iz sredstava državnog proračuna (»Narodne novine«, br. 16/05).

Članak 10.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/07-02/12
Urbroj: 530-10-07-7
Zagreb, 18. listopada 2007.

Ministar
**Božidar Kalmeta, dipl. ing.**, v. r.

Pravilnik, NN 112/2007-3319
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)